medieval-data/medieval-letters huggingface dataset:
XXXIV.  Ecclesiae S. Mariae Czerwinskensis protectionem suscipit bonaque confirmat  .  (Romae, ap. S. Petrum, April. 18.) [RZYSZCZEWSKI,  Cod. diplom. Polon.,  I, 8.]
Author: Adrianus IV
Date:  [Scol] [forum]

ADRIANUS episcopus, servus servorum Dei, dilectis filiis, GUIDONI priori ecclesiae Beatae Mariae in Cirvenzk ejusque fratribus tam praesentibus quam futuris, regularem vitam professis, in perpetuum.

Officii nostri nos admonet et invitat auctoritas pro ecclesiarum statu satagere et earum quieti ac tranquillitati salubriter, auxiliante Domino, providere. Dignum namque et honestati conveniens esse dignoscitur, ut qui ad ecclesiarum regimen assumpti sumus, eas et a pravorum hominum nequitia tueamur, et beati Petri atque sedis apostolicae patrocinio muniamur. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti patrocinio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In Plozica praebendam Zaxichow; in Cirvenzk decimum et nonum forum, decimam et nonam marcam, decimam et nonam navim, decimum poletrum, decimum diem in clausura; totum Lomina cum pertinentiis suis; Gostezlaw cum pertinentiis suis; atowe cum pertinentiis suis; Targoscine cum pertinentiis suis; Nasielzk cum pertinentiis suis; Caccubum in Segovend ; Garvolionem quam Bartholomaeus comes cum uxore et filio pro redemptione animae suae ecclesiae Beatae Mariae devotionis intuitu dedit et scripto suo firmavit, in Cohow ex dono Henrici ducis; Chrominnam totam; Scriseva cum lacu; Chomissinam; Guiduam; Parlin. Decernimus ergo ut nulli omnino hominum liceat praefatam ecclesiam Cervenensem perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integre conserventur eorum pro quorum gubernatione et sustentatione concessa sunt usibus omnimodis profutura, salva sedis apostolicae auctoritate, et Masoviensis episcopi canonica justitia. Si qua igitur, etc. Ego Adrianus catholicae Ecclesiae episcopus Ego Guido presbyter cardinalis tituli. Ego Imarus Tusculanus episcopus. Ego Odo diaconus cardinalis Sancti Georgii ad Velum Aureum. Ego Gregorius Sabiniensis episcopus. Ego Aribertus presbyter cardinalis tituli Sanctae Anastasiae. Ego Julius presbyter cardinalis tituli Sancti Marcelli. Ego Odo diaconus cardinalis Sancti Nicolai in Carcere Tulliano. Ego Octavianus presbyter cardinalis tituli Sanctae Ceciliae. Datum Romae apud Sanctum Petrum, per manum Rolandi, sanctae Romanae Ecclesiae presbyteri cardinalis cancellarii, Kalendas Maii, indictione III, Incarnationis Dominicae anno 1155, pontificatus vero domni Adriani papae IV anno primo.

Notes: ( Bene valete in monogrammate.)
XXXV.  Ad T. Parisiensem episcopum.--De investitura quorumdam personatuum.   (Romae, apud S. Petrum, April. 20.) [MARTEN.,  Ampl. Coll.,  II, 639.]
Author: Adrianus IV

ADRIANUS episcopus, servus servorum Dei, venerabili fratri T. Parisiensium episcopo, salutem et apostolicam benedictionem.

Veniens ad nostram praesentiam venerabilis frater noster Henricus Belvacensis episcopus, in audientia nostra exposuit, quoniam cum inter dilectum filium O. abbatem Sancti Dionysii et cancellarium Belvacensis ecclesiae de quarumdam ecclesiarum personatibus controversia tractaretur, ipse abbas clericum quemdam, lite pendente, de ipsis personatibus investivit. Postmodum vero clericus ille ad apostolicam sedem accedens, a felicis memoriae papa Anastasio praedecessore nostro ignaro hujus negotii confirmationis litteras impetravit. Quia igitur alteri parti praejudicium non debet afferre, quod ignoranter a sede apostolica dignoscitur impetratum, per praesentia scripta mandamus fraternitati tuae, quatenus utramque partem ante tuam praesentiam evoces, et rationibus utriusque partis diligenter auditis et plenarie cognitis, eamdem controversiam appellationis diffugio, justitia mediante, decidas. Si vero praefatum abbatem in causa ipsa obtinere contigerit, quoniam praefatus frater noster investituram eorumdem personatuum ad se de jure asserit pertinere, tam eum quam praenominatum abbatem ante tuam praesentiam convenienti loco et tempore te vocare jubemus, et utriusque rationibus auditis, diligenter et plenarie intellectis, causam ipsam, appellatione remota, canonice terminare, ita ut neutri parti de juris sui diminutione aliqua remaneat materia conquerendi. Data apud Sanctum Petrum XII Kal. Maii.
XXXVI.  Ad O. abbatem S. Dionysii.--De quibusdam personatibus et de investitura eorum.   (Romae, ap. S. Petrum, April. 20.) [  Ibid.,  col. 640.]
Author: Adrianus IV

ADRIANUS episcopus, servus servorum Dei, dilecto filio nostro O. abbati Sancti Dionysii, salutem et apostolicam benedictionem.

Veniens ad apostolicam sedem venerabilis frater noster Henricus Belvacensis episcopus, inter te et cancellarium ecclesiae suae de quibusdam personatibus, inter te vero et ipsum de investitura eorumdem personatuum controversiam asseruit agitari. Nos autem omnem litigandi materiam de medio volentes auferre, eamdem causam venerabili fratri nostro T. Parisiensi episcopo commisimus terminandam; per praesentia itaque scripta dilectioni tuae mandamus, quatenus cum ab eo propter hoc fueris evocatus, ad praesentiam ejus accedas, et quod ipse inter vos judicaverit, appellatione remota, suscipias et observes. Data Romae apud Sanctum Petrum XII Kal. Maii.
XXXVII.  Ad An. Belvacensem canonicum.--Pro causa quae vertitur inter Henricum Belvacensem episcopum et An. canonicum.
Author: Adrianus IV

ADRIANUS episcopus, servus servorum Dei, venerabili fratri AN. Belvacensi canonico, salutem et apostolicam benedictionem.

Causam quae super personatibus quarumdam ecclesiarum, quas dilectus filius noster O. abbas Sancti Dionysii tibi dicitur concessisse, inter te ac venerabilem fratrem nostrum Henricum Belvacensem episcopum agitatur, venerabili fratri nostro T. Parisiensi episcopo commisimus terminandam, per praesentia itaque scripta tibi mandamus, quatenus cum ab eo fueris evocatus, ad praesentiam ejus accedas, et quod ipse inter vos judicaverit, appellatione remota, suscipias et observes. Datum Romae apud Sanctum Petrum.
XXXVIII.  Monasterii Floreffiensis protectionem suscipit bonaque ac privilegia confirmat.   (Romae, apud S. Petrum, April. 22.) [MIRAEI,  Opp. dipl.,  IV, 20.]
Author: Adrianus IV

ADRIANUS episcopus, servus servorum Dei, dilectis filiis GERLANDO Floreffiensi abbati, ejusque fratribus tam praesentibus quam futuris, regularem vitam professis, in perpetuum.

Praedecessorum nostrorum felicis memoriae Innocentii et Eugenii Romanorum pontificum vestigiis inhaerentes, vestris justis postulationibus clementer annuimus et praefatam Floreffiensem ecclesiam in qua divino mancipati estis obsequio, cum omnibus ad eam pertinentibus, sub B. Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona inpraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poteritis adipisci, firma vobis et illibata permaneant. In quibus haec propriis duximus exprimenda vocabulis: Curtem, etc., ecclesiam quoque de Leffe cum praebendis suis. Sane novalium vestrorum quae propriis manibus aut sumptibus colitis, seu de nutrimentis animalium vestrorum nullus a vobis decimas exigat. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integre conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur, etc. Ego Adrianus catholicae Ecclesiae episcopus. Ego Imarus Tusculanus episcopus. Ego Centius Portuensis episcopus. Ego Rufinus episcopus. Ego Gregorius Sabinensis episcopus. Ego Guido presbyter cardinalis tituli Sancti Chrysogoni. Ego Manfredus presbyter cardinalis tituli Sanctae Sabinae. Ego Albertus presbyter cardinalis tituli Sanctae Ceciliae. Ego Joannes Sanctorum Petri et Pauli cardinalis presbyter titulo Pammachii. Ego Henricus presbyter cardinalis tit. Sancti Georgii ad Velum Aureum. Ego Guido diaconus cardinalis tituli Sanctae Mariae in Porticu. Ego Girardus diaconus cardinalis Sanctae Mariae in Via Lata. Ego Odo diaconus cardinalis Sancti Nicolai in Carcere Tulliano. Datum Romae apud Sanctum Petrum, per manum Rolandi, sanctae Romanae Ecclesiae presbyteri cardinalis et cancellarii, X Kalendas Maii, indictione III, Incarnationis Dominicae anno 1155, pontificatus vero domni Adriani papae IV anno I.
XLV.  Ludovico Francorum regi L. et G. canonicos Aurelianenses commendat.   (Romae, ap. S. Petrum, Maii 9.) [MANSI,  Concil.,  XXI, 810.]
Author: Adrianus IV

ADRIANUS episcopus, servus servorum Dei, charissimo in Christo filio LUDOVICO, illustri Francorum regi, salutem et apostolicam benedictionem.

Venientes ad apostolicam sedem dilecti filii nostri L. et G. Aurelianenses canonici taliter se in ea causa, pro qua venerant, habuerunt, ut nec in verbo te, vel dilectum filium nostrum Philippum archidiaconum fratrem tuum, videantur aliquatenus offendisse. Unde magnificentiam tuam per apostolica scripta monemus quatenus, si nuntii ejusdem filii nostri, aut quilibet alius auribus tuis sinistrum aliquid de ipsis intimare voluerit, suggestionibus ipsius nullatenus acquiescas; sed sicut vir discretus et sapiens iniquas delationes, et invidiosa dicta confutes. Datum Romae apud Sanctum Petrum, VII Idus Maii.
XLVII.  Monasterium Stabulense sub sedis apostolicae tuitione suscipit, omnesque illius possessiones et privilegia confirmat.   (Sutrii, Maii 17.) [MARTEN.,  Ampl. Collect.,  II, 129.]
Author: Adrianus IV

ADRIANUS episcopus, servus servorum Dei, dilectis filiis WIBALDO Stabulensi abbati, ejusque fratribus tam praesentibus quam futuris, regularem vitam professis in perpetuum.

Quoties illud a nobis petitur, quod religioni et honestati convenire dignoscitur, animo nos decet libenti concedere, et petentium desideriis congruum impartiri suffragium. Quapropter, dilecte in Domino fili, tuis justis postulationibus clementer annuimus, et praefatam ecclesiam, cui, Deo auctore, praeesse dignosceris, ad exemplar praedecessorum nostrorum felicis memoriae Celestini, Lucii et Eugenii, Romanorum pontificum, sub beati Petri et nostra protectione suscipimus, et praesentis scripti privilegio communimus, etc. Ego Adrianus catholicae Ecclesiae episcopus. Ego Hubaldus presbyter cardinalis titulo Sanctae Praxedis. Ego Manfredus presbyter cardinalis titulo Sanctae Savinae. Ego Julius presbyter cardinalis titulo Sancti Marcelli. Ego Octavianus presbyter cardinalis titulo Sanctae Caeciliae. Ego Henricus presbyter cardinalis titulo Sanctorum Nerei et Achillei. Ego Guido diaconus cardinalis Sanctae Mariae in Porticu. Ego Joannes diaconus cardinalis Sanctorum Sergii et Bacchi. Ego Gerardus diaconus cardinalis Sanctae Mariae in Via Lata. Ego Odo diaconus cardinalis Sancti Nicolai in Carcere Tulliano. Datum Sutrii per manum Rolandi sanctae Romanae Ecclesiae presbyteri cardinalis et cancellarii, XVI Kalend. Junii, indictione III, Incarnationis Dominicae anno 1154, pontificatus vero domni Adriani papae IV, anno primo.
XLVIII.  Ecclesiae Goslariensis protectionem suscipit possessionesque confirmat.   (Sutrii, Maii 17.) [HEINECCII,  Antiq. Goslar.,  152.]
Author: Adrianus IV

ADRIANUS episcopus, servus servorum Dei, dilectis filiis canonicis Goslariensis Ecclesiae, tam praesentibus quam futuris, canonice substituendis, in perpetuum.

Effectum justa postulantibus indulgere, vigor aequitatis et ordo exigit rationis, praesertim quando petentium voluntatem et pietas adjuvat et veritas non relinquit. Eapropter, dilecti in Domino filii, vestris justis postulationibus clementer annuimus et praefatam ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Possessionem videlicet quam habetis in Slanstesten, quam felicis memoriae praedecessor noster papa Victor secundus inter alias ecclesiae vestrae possessiones vobis suo privilegio et vestris antecessoribus confirmavit; possessionem quoque in Wischeribe quam inclytae recordationis Conradus secundus Romanorum rex ad usus fratrum Domino inibi famulantium pro remedio animae suae concessit vobis et successoribus vestris auctoritate sedis apostolicae confirmamus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur, etc. Ego Adrianus catholicae Ecclesiae episcopus. Ego Hubaldus presbyter cardinalis tit. S. Praxedis. Ego Manfredus presbyter cardinalis tit. S. Sabinae. Ego Julius presbyter cardinalis tit. S. Marcelli. Ego Octavianus presbyter cardinalis tit. S. Caeciliae. Ego Heinricus presbyter cardinalis tit. SS. Nerei et Achillei. Ego Guido diac. card. S. Mariae in Porticu. Ego Joannes diac. card. SS. Sergii et Bacchi. Ego Gerardus diac. card. S. Mariae in Via Lata. Ego Odo diac. card. S. Nicolai in Carcere Tulliano. Datum Sutrii per manum Rolandi, sanctae Romanae Ecclesiae presbyteri cardinalis et cancellarii, XVI Kal. Junii, indict. III, Incarnationis Dominicae anno 1155, pontificatus vero domni Adriani papae IV, anno primo.
XLIX.  Ad Turonensem archiepiscopum.--Compositionem ab abbate de Fontanis factam irritam declarat, invitatque ad amicam cum Dolensi praesule compositionem, vel ut ad sedem apostolicam veniat, jubet.   (Sutrii, Maii 17.) [MARTEN.,  Thesaur. Anecdot.,  III, 898.]
Author: Adrianus IV
Date:  [ leg. Junii]

ADRIANUS papa archiepiscopo Turonensi.

Veniens ad apostolatus nostri praesentiam Dolensis ecclesia, multis quidem laboribus attrita et molestiis fatigata, apud nos suppliciter intercessit, ut venerabili fratri nostro Hugoni archiepiscopo Dolensi dignaremur pallii sui plenitudinem indulgere. Haec vero tum ex tenore concordiae, quam inter te et ipsum factam fuisse confitebatur, tum ex antiqua consuetudine requirebat. Venerunt et adversus eum nuntii tui, qui quamdam compositionem, quam per abbatem de Fontanis factam fuisse de suffraganeis ibi asserebant, confirmari unanimiter postulabant. Porro eamdem ecclesiam cum praefato archiepiscopo suo in ipsa compositione suffraganeis renuntiasse dicebant; addentes etiam a praedecessore nostro bonae memoriae Lucio papa, sicuti in ipsius scripto continetur, ita fuisse de communi consilio fratrum definitum. Ad haec ipsam compositionem nullam fuisse penitus Dolensis ecclesia respondebat, dicens insuper ipsam sententiam Romani pontificis non tenere; quia ille qui tunc temporis praesulatus gerebat officium, fraudem et dolum adhibuit, dum nec Dolensis ecclesia praesens in examinatione fuisset, et ad Capuanum archiepiscopatum, quem postea per intrusionem regis Siculi adeptus est, vehementer aspiraret. Unde cum in ipsa nihil ad commodum Dolensis allegavit ecclesiae, nos quia hujus rei plenam non potuimus habere cognitionem, cum altera pars in negatione persisteret, et se non habere mandatum penitus exsequendi haec affirmaret; nihil a nobis super eodem negotio est terminatum. Praedictam tamen compositionem omnino quassavimus, et eam nullas vires habere de caetero sedis apostolicae auctoritate censemus. Sane juxta postulationem ejusdem ecclesiae memorato fratri nostro pallium, insigne videlicet pontificatis officii, duximus indulgendum. Quem cum apostolicae sedis benedictione et nostrae gratiae plenitudine remittentes, tantae ecclesiae cui praeest, sua jura illibata servare volumus et integra; quanto ecclesiasticis utilitatibus convenit nos ex injuncto officio attentius providere. Unde nos consolationi Dolensis ecclesiae misericorditer consulentes, ne ipsam sacrosanctam Romanam Ecclesiam ad exsecutionem suae justitiae negligentem esse vel desidem conqueratur, fraternitati tuae per apostolica scripta mandamus, quatenus aut cum eo convenias, aut usque ad proximam festivitatem S. Michaelis plenam exhibiturum et suscepturum in praesentia nostra justitiam, apostolico te conspectui repraesentes. Interim vero eumdem fratrem nostrum vel clericos ejus excommunicationis vel interdicti sententia nulla ratione gravare praesumas. Datum Sutrii, XII Kalendas Julii .

Notes: (29 Sept.)
L.  Gaufrido filio Oliverii,  etc.,  commendat Hugonem Dolensem archiepiscopum.   (Sutrii, Maii 21.) [  Ibid.,  col. 900.]
Author: Adrianus IV
Date:  [ al. OLIVERIO]

ADRIANUS episcopus, servus servorum Dei, dilectis filiis GAUFRIDO filio Oliverii, ejusque fratribus ROLANDO de Dinan, BERTRANDO, RODULFO vicecomiti, WILLELMO de Monteforti, RADULFO de Folgeriis, et ROBERTO de Vitreo, salutem et apostolicam benedictionem.

Ad hoc in loco apostolorum principis, licet immeriti, disponente Domino, conspicimur residere, ut populum nobis ipso donante commissum ad ea debeamus exhortationis instantia provocare, per quae supernae beatitudinis praemium, largiente divina gratia, valeat invenire. Cum itaque obedientia tam perfecta et efficax virtus sit, quae hominem ad bravium supernae vocationis adducit: universitati vestrae per apostolica scripta mandamus et exhortamur in Domino, quatenus venerabili fratri nostro HU. Dolensi archiepiscopo, sicut suis praedecessoribus fecisse probamini, debitam in omnibus obedientiam impendatis, et in nullo ei rebelles, in nullo praesumatis existere contumaces. Si vero aliquis de hominibus vestris quaslibet possessiones, quae ad jus ejus pertineant, noscitur detinere, eas praedicto fratri nostro faciatis sub celeritate restitui, vel plenam ei justitiam exhiberi. Alioqui quamcunque in eum sententiam ipse canonice promulgaverit, nos ratam et firmam auctoritate apostolica decernimus permanere. Datum Sutrii XII Kalendas Junii.
LI.  Ad archiepiscopum, archidiaconum et decanum Rothomagensis Ecclesiae.--Ut possessiones Ecclesiae Dolensi in Normannia vi ablatas restitui faciant.   (Sutrii, Maii 21.) [  Ibid.,  col. 901.]
Author: Adrianus IV

ADRIANUS episcopus, servus servorum Dei, venerabili fratri archiepiscopo, et dilectis filiis archidiacono et decano Rothomagensi, salutem et apostolicam benedictionem.

Injuncti nobis a Deo summi pontificatus officio, et susceptae dispensationis debito provocamur, ut omnibus Christi ecclesiis sua jura integra debeamus et illibata servare, et juxta hoc quod divina gratia permiserit, eorum utilitatibus propensius imminere. Veniens autem ad apostolatus nostri praesentiam venerabilis frater noster HU. Dolensis archiepiscopus, sua nobis insinuatione monstravit, ecclesiam Sancti Samsonis de Rillio, et alias ecclesias, quasdam etiam possessiones, quas in Normannia praedecessores sui juste et canonice possederunt, a quibusdam esse per violentiam occupatas. Et ideo per apostolica vobis scripta mandamus, quatenus eos qui easdem ecclesias et possessiones praesumunt contra justitiam detinere, diligenter admonere curetis, ut eas postposita occasione restituant; et sicut praedecessores sui ipsas habuisse noscuntur, ita eum in pace et quiete de caetero possidere permittant, vel plenam in vestra praesentia justitiam ei non differant exhibere. Quod si admonitionis vestrae duxerint existere contemptores, eos, quousque resipiscant, excommunicationis vinculo teneatis astrictos. Datum Sutrii XII Kalendas Junii.
LII. [  Godefrido] Lingonensi, [Henrico] Eduensi, [Gaufrido] Nivernensi et [Alano] Antissiodorensi mandat ut comitem Nivernensem, nisi commonitus intra dies 30 illata monasterio Vizeliacensi damna reparaverit, excommunicent.   (Sutrii, Maii 21.) [MANSI,  Concil.,  XXI, 813.]
Author: Adrianus IV

ADRIANUS episcopus, S. S. S. Dei, venerabilibus fratribus Lingonensi, Eduensi, Nivernensi, Altissiodorensi, salutem et apostolicam benedictionem.

Tantum jam malitia Nivernensis comitis, quod vestra fraternitas non ignorat, adversus specialem sedis apostolicae filiam, Vizel. Ecclesiam excrevit, ut culpa nimia procul dubio esse videatur, si malitia ejus maneat impunita. Praeter illa siquidem mala, quae jampridem ei et instigando burgenses ad persecutionem ejus, et diversis aliis modis ausu temerario irrogavit, in illa Vizeliacensi nuper milites suos et homines inimicorum suorum constituit, et dominium pro voluntate sua in eadem villa contra jus antecessorum suorum usurpat. Burgenses etiam contra dilectum filium nostrum Pontium Vizeliacensem abbatem in sua conspiratione, ac perjurio fovere praesumit. Sane felicis memoriae papa Eugenius antecessor noster, afflictionibus et angustiis illius Ecclesiae affectione paterna compatiens, et in malitiam antedicti comitis fervore debito inardescens, a corpore Christi, quod est Ecclesia, divini eum verbi falce praecedit, et in terra ipsius divina interdixit celebrari officia. Quoniam igitur idem comes ita datus est in reprobum sensum, ita oculos mentis ab intuitu aeternae damnationis avertit, ut nec flagellatus etiam a sua potuerit malitia cohiberi; per praesentia vobis scripta praecipiendo mandamus quatenus eum districtius moneatis, quatenus custodes suos de villa Vizeliacensi removeat, mala quae Ecclesiae irrogavit, emendet, chartam compositionis contra privilegia praedecessorum nostrorum, et Ecclesiae libertatem elicitam antedicto abbati restituat, et burgensibus contra eum in sua conspiratione nullum praebeat auxilium vel favorem, et jurejurando promittat se communiae ipsi nullas vires ulterius praebiturum. Si vero infra XXX dies post commonitionem vestram, quae praedicta sunt adimplere contempserit, in personam ejus excommunicationis, in terram vero interdicti sententiam renovetis, et ab omnibus praecipiatis firmiter observari. Datum Sutrii, XII Kal. Junii.